
   REPUBLIKA HRVATSKA
TRGOVAČKI SUD U RIJECI
       Rijeka, Zadarska 1 i 3




U    I M E    R E P U B L I K E   H R V A T S K E
						
R J E Š E N J E

	Trgovački sud u Rijeci, OIB 88785964957, po sucu pojedincu Danieli Korlević, odlučujući o zahtjevu Financijske agencije, Regionalni centar Rijeka, Podružnica Rijeka, Frana Kurelca 8, za provedbu skraćenog stečajnog postupka nad dužnikom PRERADA PAPIRA društvo sa ograničenom odgovornošću za usluge i trgovinu, Rijeka, Blažićevo 6/a, OIB 13737791632,  dana 14. veljače 2018. godine, 

 r i j e š i o    j e

I. Nastavlja se postupak u ovom pravnom predmetu, pod posl. br. St-110/2018

II. Odbacuje se zahtjev za provedbu skraćenog stečajnog postupka nad dužnikom PRERADA PAPIRA društvo sa ograničenom odgovornošću za usluge i trgovinu, Rijeka, Blažićevo 6/a, OIB 13737791632.
	
Obrazloženje

	Dana 11. veljače 2013. godine zaprimljen je pri ovom sudu prijedlog za otvaranje stečajnog postupka nad dužnikom PRERADA PAPIRA društvo s ograničenom odgovornošću za  usluge i trgovinu Rijeka, Blažićevo 6/a, OIB 13737791632, pod poslovnim brojem 8 St-64/13.
 	Dana 06. ožujka 2013. godine zaprimljen je pri ovom sudu prijedlog za otvaranje stečajnog postupka nad dužnikom PRERADA PAPIRA društvo s ograničenom odgovornošću za  usluge i trgovinu Rijeka, Blažićevo 6/a, OIB 13737791632, pod poslovnim brojem 8 St-99/13.
Dana 30. listopada 2015. godine zaprimljen je pri ovom sudu zahtjev za provedbu skraćenog stečajnog postupka nad pravnom osobom PRERADA PAPIRA društvo s ograničenom odgovornošću za  usluge i trgovinu Rijeka, Blažićevo 6/a, OIB 13737791632, pod poslovnim brojem 15 St-380/15. 
	Stečajni postupak je postupak generalne ovrhe koji se provodi nad ukupnom imovinom stečajnog dužnika. Zbog toga nad jednim stečajnim dužnikom (nad imovinom) nije moguće voditi više istovremenih stečajnih postupaka. Doseg jedne stečajne odluke održava se na  sveukupnoj dužnikovoj imovini, pa čak i na one njezine dijelove za koje se u vrijeme vođenja postupka nije znalo da postoje.
	Rješenjem poslovni broj 15 St-380/15-2 od 13. studenoga 2015. godine utvrđen je prekid postupka u ovom pravnom predmetu temeljem čl.213. i čl.12. Zakona o parničnom postupku (Narodne novine br. 53/91, 91/92, 112/99, 88/01, 117/03, 88/05, 2/07, 84/08, 123/08, 57/11, 148/11, 25/13 i 89/14, dalje: ZPP) u vezi čl.10. Stečajnog zakona (Narodne novine broj 71/15, dalje: SZ) do pravomoćnosti odluke povodom ranije zaprimljenih prijedlozima pod posl. br. 8 St-64/13 i 8 St-99/13, jer je pravomoćnost rješenja o ranije zaprimljenim prijedlozima prethodno pitanje za ocjenu dopustivosti svih kasnijih prijedloga.
	Uvidom u stečajni spis St-64/13 ( novi broj St-250/15) sud je utvrdio da je rješenjem od 15. travnja 2016. godine odbijen prijedlog za otvaranje stečajnog postupka nad dužnikom. Rješenje je postalo pravomoćno 5. svibnja 2016. godine.
	Uvidom u stečajni spis St-99/13 ( novi broj St-1257/16) sud je utvrdio da je rješenjem od 23. prosinca 2016. godine nad dužnikom otvoren stečajni postupak. Rješenje je postalo pravomoćno 21. veljače 2017. godine.
	Slijedom navedenog, a temeljem čl.215. st.4. ZPP-a u vezi čl.6. SZ-a, odlučeno je kao u točki I. izreke rješenja.
 	Prema odredbi članka 333. ZPP-a koja se supsidijarno primjenjuje u stečajnom postupku temeljem čl.10. SZ-a, prvostupanjski sud tijekom cijelog postupka po službenoj dužnosti pazi je li stvar pravomoćno presuđena i ako utvrdi da je parnica među istim strankama pokrenuta o zahtjevu o kojemu je već pravomoćno odlučeno, odbacit će tužbu.
	Budući je u stečajnom predmetu posl. broj 8 St-1257/16 sud pravomoćno odlučio rješenjem od 23. prosinca 2016. godine, valjalo je, a primjenom citiranih zakonskih propisa odlučiti kao u izreci rješenja.
		
U Rijeci, 14. veljače 2018. godine
	
  Sudac
                               				Daniela Korlević 


UPUTA O PRAVNOM LIJEKU:
Protiv rješenja nezadovoljna stranka može podnijeti žalbu. Žalba se izjavljuje u dva primjerka u roku od osam dana od dostave prvostupanjskog rješenja. Dostava se smatra obavljenom istekom osmoga dana od dana objave pismena na mrežnoj stranici e-Oglasna ploča sudova, a o žalbi odlučuje Visoki trgovački sud Republike Hrvatske. 

